චීනයේ බීජිං අගනුවර ප්‍රදේශ 11ක් මුළුමණින්ම වසා දැමීමට පියවර ගෙන තිබෙනවා.ඒ, කොවිඩ් 19 වෛරසයේ දෙවන රැල්ලක් මතුවීම හේතුවෙන්.කොවිඩ් 19 වෛරසයේ ව්‍යාප්තිය ආරම්භ වූ බවට විශ්වාස කෙරෙන චිනය මේ වනවිට කොවිඩ් 19 දෙවන රැල්ලක බලපෑමකට මුහුණදෙමින් සිටිනවා.ඒ දකුණුදිග බීජිංහි ෂින්ෆාඩ් නමැති මාංශ වෙළෙඳපොළ ආශ්‍රිතව මූලාශ්‍රය හඳුනා නොගත් නව ආසාදිත පොකුරක් චීන බලධාරීන් ඊයේ සොයාගැනීමත් සමගයි.මේවන විට එම මාංශ වෙළෙඳපොළ සමග ගනුදෙනු කළ වෙළෙඳුන් ඇතුළු පුද්ගලයින් 10,000ක් පමණ කොවිඩ් 19 පරීක්ෂණයන්ට භාජනය කිරිමට පියවර ගෙන තිබෙනවා.ගතවූ පැය 24 තුළදී චීනයෙන් කොවිඩ් 19 ආසාදිතයින් 57 දෙනෙකු අලුතින් වාර්තාවූ අතර, ඉන් 36 දෙනෙකු වාර්තාවන්නේ බීජිං නගරයෙන්.පසුගිය අප්‍රේල් මස 13 වැනිදාට පසු චීනයෙන් දිනක් තුළ වාර්තාවූ වැඩිම කොවිඩ් ආසාදිතයින් සංඛ්‍යාව මෙයයි.වූහාන් නගරයෙන් හඳුනාගත් කොවිඩ් 19 වෛරසය වවුලන් ආශ්‍රිතව හටගත් බවට පෙර වාර්තා පලවුණා.